ח"כ ישראל אייכלר (יהדות התורה) תקף בחריפות את בג"ץ ואת הקהילה הרפורמית על רקע החלטת שופטי העליון להתיר גם למתגיירים בגיור שאינו ממלכתי לטבול במקוואות. בבקשה שהגיש לקיים דיון בהצעה לסדר היום בכנסת, כתב אייכלר כי "לא כל חולה נפש יכול לבוא לחדר ניתוח ולקבוע כללי רפואה... בג"ץ לא יכול לכפות על בית החולים לאפשר הכנסת מנתחים משלו ותרופות משלו... כך אין הדעת סובלת כפייה על מנהלי המקוואות לאפשר למארגני טקסי המרת דת רפורמית במקווה יהודית".

לדברי אייכלר, "אין לבג"ץ סמכות לכפות הלכה יהודית, שמקור הסמכות שלה הוא חוקת התורה". חבר הכנסת אף האשים את בית המשפט בניסיון לחולל מלחמת דתות בישראל, ואמר כי יש צורך לדון בכך בדחיפות לאור "תוצאות המלחמה הבין־דתית בסוריה ובעיראק".

עברו לתצוגת גלריה ח"כ אייכלר במליאת הכנסת, ב-2013 צילום: אורן נחשון

בתגובה לדברי אייכלר אמר מנכ"ל התנועה ליהדות מתקדמת, גלעד קריב: "התגובה הטובה ביותר לחבר הכנסת אייכלר היא הפגישה שקיים ראש הממשלה עם הנהגת התנועות הרפורמיות בצפון אמריקה וישראל השבוע והעובדה ש-400 רבנים רפורמים מבקרים היום בכנסת בהזמנת ועדת העליה והקליטה. לדבריו, "עוצמת ההסתה נגד היהדות הרפורמית מצד חברי הכנסת החרדים בשבועות האחרונים משקפת את ההבנה שלהם עצמם שהם מפסידים בקרב על דעת הקהל בישראל".

הרב ריק ג'ייקובס, נשיא התנועה הרפורמית בארה"ב, אמר בתגובה כי דבריו של אייכלר הם "דוגמה נוספת לחוסר הסובלנות הקיצוני של הממסד הדתי החרדי. ברור כי הם מרגישים בשינוי לאחר עשרות שנים של מונופול ישן על היהדות. אחיזת החנק שלהם על היהדות מתרופפת ותגובתם נואשת ופתטית". לדברי ג'ייקובס, "קשה לדמיין איזה עיוות עושה אייכלר לתורה כשהוא מאפיין את התנועה הגדולה ביותר של חיים יהודיים בתור 'חולי נפש'. הוא טען כי לבג"ץ אין סמכות לאכוף חוק יהודי. ובכל זאת אין לו קושי כאשר הממסד החרדי משתמש דרך קבע בכנסת כדי לכפות את פרשנותו הצרה של היהדות".

ביולי האחרון תקף השר לענייני דתות מש"ס, דוד אזולאי, את היהודים הרפורמים בארה"ב ואף פקפק בעצם יהדותם. בראיון בגלי צה"ל אמר אזולאי כי "יהודי רפורמי, ברגע שהוא לא הולך על פי דת ישראל, אז בוא נגיד ש(זו) בעיה. אני לא יכול להרשות לעצמי להגיד עליו שהוא יהודי". ראש הממשלה נתניהו גינה את דבריו של אזולאי ואמר כי הם אינם משקפים את עמדת הממשלה.